Document ID: 32002L0034

32002L0034
L 102/19
JURNALUL OFÍCIAL AL UNIUNII EUROPENE
A DOUĂZECI ȘI ȘASEA DIRECTIVĂ 2002/34/CE A COMISIEI
din 15 aprilie 2002
de adaptare la progresul tehnic a anexelor II, III și VII la Directiva 76/768/CEE a Consiliului privind apropierea legislațiilor statelor membre cu privire la produsele cosmetice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), modificată ultima dată de Directiva 2000/41/CE a Comisiei (2), în special articolul 8 alineatul (2),
după consultarea Comitetului științific pentru produse cosmetice și produse nealimentare destinate consumatorilor (SCCNFP),
întrucât:
(1)
La numărul 293 din anexa II sunt incluse substanțe radioactive printre substanțele interzise în produsele cosmetice. Cu toate acestea, nota de subsol 1 de la numărul 293 permite, în condițiile stabilite la anexa respectivă, prezența substanțelor radioactive naturale și a substanțelor radioactive rezultate în urma contaminării artificiale din mediul înconjurător prin trimitere la directivele din 2 februarie 1959 de stabilire a standardelor de bază pentru protecția stării de sănătate a lucrătorilor și a publicului general împotriva pericolelor generate de radiațiile ionizante (3). Directivele menționate au fost abrogate de Directiva 96/29/Euratom a Consiliului (4) articolul 6 alineatul (5) care prevede că statele membre nu vor permite introducerea deliberată a substanțelor radioactive la producerea produselor cosmetice și nici importul sau exportul acestor mărfuri. Directiva 96/29/Euratom mai prevede definiția substanțelor radioactive în scopul aplicării sale. Prin urmare, se recomandă modificarea celor conținute la numărul 293 din anexa II.
(2)
Pe baza codului de practică a AIPA (Asociația Internațională a Parfumurilor), SCCNFP a întocmit lista cu 36 de substanțe ce nu trebuie să intre în compoziția compușilor parfumați utilizați în produsele cosmetice. Dintre cele 36 de ingrediente de parfumare, șapte sunt deja incluse în anexa II și unul (6-metilcumarina) la numărul 46 în anexa III partea 1, care restricționează deja utilizarea acestuia în produsele de igienă bucală. Prin urmare este necesară includerea celor 28 de ingrediente de parfumare rămase în lista din anexa II. SCCNFP este singurul organism care a evaluat siguranța substanțelor menționate atunci când sunt utilizate ca ingrediente de parfumare. Prin urmare, este necesar să se reglementeze utilizarea acestora în acest sens. SCCNFP realizează alte evaluări privind siguranța substanțelor menționate în alte aplicații.
(3)
SCCNFP recomandă să nu se utilizeze în mod deliberat metileugenolul ca ingredient cosmetic. Prin urmare se recomandă includerea metileugenolului în anexa II. Deoarece metileugenolul se găsește totuși în mod natural în uleiurile eterice care intră în compoziția produselor cosmetice, SCCNFP a stabilit concentrațiile maxime specifice ale acestuia în produsele cosmetice.
(4)
Pe baza informațiilor privind utilizarea în produsele cosmetice a hidroxidului de litiu și a hidroxidului de calciu și evaluarea siguranței acestora, SCCNFP recomandă restricționarea utilizării acestora. Prin urmare este necesară modificarea pozițiilor 15b și 15c din anexa III partea 1.
(5)
Pe baza evaluării toxicologice, SCCNFP recomandă restricționarea conținutului maxim rezidual de acrilamidă în produsul finit. Prin urmare, este necesară includerea poliacrilamidei în anexa III partea 1.
(6)
SCCNFP a realizat evaluări toxicologice pentru 61 de coloranți pentru păr, care includ recomandări privind domeniul de aplicare al acestora, concentrațiile maxime și avertismentele specifice. Unul din coloranți este deja inclus la numărul de ordine 16 în anexa III partea 1, care trebuie, prin urmare, să fie modificat. Mai sunt necesare mai multe informații privind siguranța unor coloranți pentru păr, în special pentru a studia o posibilă legătură între utilizarea regulată pe termen lung a coloranților permanenți pentru păr și riscul crescut pentru cancerul vezicii urinare, conform solicitărilor SCCNFP. Prin urmare, este necesară includerea celor 60 de coloranți pentru păr rămași în anexa III partea 2. La numărul 8 din anexa III partea 1 sunt specificați o serie de derivați de fenilendiamină utilizați drept coloranți pentru păr. Pentru a se evita includerea de două ori, este necesară modificarea textului din coloana b pentru exceptarea derivaților enumerați în altă parte în anexa III.
(7)
SCCNFP recomandă utilizarea în siguranță a xilenului din mosc în produsele cosmetice, cu excepția produselor pentru îngrijire bucală, într-o doză zilnică maximă adsorbită teoretic de până la aproximativ 10 μg/kg/zi. Prin urmare, până la finalizarea evaluării riscului pe care-l prezintă substanța menționată în cadrul Regulamentului (CEE) nr. 793/93 al Consiliului (5) privind evaluarea și controlul riscurilor substanțelor existente, este necesară includerea xilenului din mosc în anexa III partea 2.
(8)
SCCNFP recomandă utilizarea în siguranță a cetonei din mosc în produsele cosmetice, cu excepția produselor pentru îngrijire bucală, într-o doză zilnică maximă adsorbită teoretic de până la aproximativ 14 μg/kg/zi. Prin urmare, până la finalizarea evaluării riscului pe care-l prezintă substanța menționată în cadrul Regulamentului (CEE) nr. 793/93 al Consiliului privind evaluarea și controlul riscurilor substanțelor existente, este necesară includerea cetonei din mosc în anexa III partea 2.
(9)
SCCNFP și-a dat avizul pentru utilizarea în siguranță a benzalmalonatului de dimeticodietil ca filtru UV în produsele cosmetice, cu anumite restricții. Prin urmare, este necesară includerea benzalmalonatului de dimeticodietil în anexa VII partea 1.
(10)
SCCNFP și-a dat avizul pentru utilizarea în siguranță a dioxidului de titan ca filtru UV în produsele cosmetice, cu anumite restricții. Prin urmare, este necesară includerea dioxidului de titan în anexa VII partea 1.
(11)
Măsurile stabilite de prezenta directivă sunt conforme cu avizul Comitetului pentru adaptarea la progresul tehnic al directivelor privind eliminarea barierelor tehnice în calea comerțului din sectorul cu produse cosmetice,
ADOPTĂ PREZENTA DIRECTIVĂ:
Articolul 1
Directiva 76/768/CEE se modifică în conformitate cu anexa la prezenta directivă.
Articolul 2
Statele membre adoptă măsurile necesare pentru a asigura că produsele cosmetice care conțin substanțele enumerate în listele din anexele II, III și VII la Directiva 76/768/CEE, specificate în anexa la prezenta directivă, ce sunt furnizate consumatorului final după 15 aprilie 2004, respectă dispozițiile prezentei directive.
Articolul 3
Statele membre pun în aplicare actele cu putere de lege și actele administrative necesare pentru a se conforma prezentei directive până la 15 aprilie 2003. Statele membre informează de îndată Comisia cu privire la aceasta.
Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 15 aprilie 2002.

Labels: 1
7
3
0
15